[pic] | EUROOPA ÜHENDUSTE KOMISJON |

Brüssel 13.9.2007

KOM(2007) 523 lõplik

2007/0194 (CNS)

Ettepanek:

NÕUKOGU MÄÄRUS

millega kehtestatakse erand määrusest (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) seoses maa tootmisest kõrvaldamisega 2008. aastal

(komisjoni esitatud)

SELETUSKIRI

1. ETTEPANEKU TAUST

- Ettepaneku põhjused ja eesmärgid

Ettepanekut õigustab teraviljaturu olukord. Maa tootmisest kõrvaldamise õigustega seotud hektarite kasutamine põllumajanduslikul otstarbel eeldatavasti innustab põllumajandustootjaid tootma täiendavaid teraviljakoguseid, mis võiks aidata leevendada turul esinevaid pingeid.

- Üldine taust

2007/2008. turustusaasta alguses iseloomustavad teraviljaturgu enneolematult kõrged hinnad.

Euroopa Liidu 2006/2007. turustusaasta lõppvarude madal tase oli tingitud sellest, et ebasoodsad ilmastikutingimused saagikoristuse ajal tõid 2006. aastal kaasa oodatust väiksema saagi, üksnes 266 miljonit tonni. Sekkumisvarud on turustusaasta jooksul oluliselt vähenenud, 14 miljonilt tonnilt 2,5 miljoni tonnini, millest põhiosa moodustab Ungaris olev mais. Sekkumiseks pakuti üksnes tähtsusetud kogused. Sekkumisvarudest on siseturule suunatud üle 8 miljoni tonni, sealhulgas 2,9 miljonit tonni nisu, 3,4 miljonit tonni maisi, 1,4 miljonit tonni otra ja ligikaudu 395 000 tonni rukist. Hinnangud eravarude kohta erinevad, kuid kõik analüütikud leiavad, et need on 2006/2007. turustusaastal märkimisväärselt vähenenud. EL 27 prognoositud teravilja import on 12,4 miljonit tonni, võrreldes 2005/2006. turustusaasta 10 miljoni tonniga, ning eksport on 19,1 miljonit tonni, võrreldes 2005/2006. turustusaasta 24,9 miljoni tonniga. Hoolimata üsna ebasoodsast euro-dollari vahetuskursist, oli toetuseta eksport võimalik.

Käesoleva aasta aprillikuu kuiv ja tavatult kuum ilm on tõenäoliselt oluliselt vähendanud saagipotentsiaali. Läänepoolsetes liikmesriikides korvasid seda osaliselt maikuu soodsad vihmad, aga Kagu-Euroopa jäi kuumaks ja kuivaks, eriti Rumeenia ja Bulgaaria, mida tabas tavatu põud. Esialgsed prognoosid 2007. aasta saagi kohta jäävad eelmise aasta taseme lähedale, mis toob 2007/2008. turustusaasta lõpuks kaasa ELi teravilja eravarude edasise vähenemise. Maailma lõppvarud peaksid 2007/2008. turustusaastal langema läbi aegade madalaimale tasemele, eelkõige peamistes ekspordiriikides.

Sellisel juhul võimaldaks 2008. aasta „tavaline” saak koos saagikuse suundumuse ja kavandatava erandiga seoses maa tootmisest kõrvaldamisega 2008. aastal Euroopa Liidus üksnes osalist eravarude taastamist ning 2008/2009. turustusaasta lõppvarud oleksid kokku madalamad kui käesoleva turustusaasta alguses. 2008. aasta vilets saak võib koos 10 % maa tootmisest kõrvaldamise määraga siseturgu tõsiselt ohustada.

Maa tootmisest kõrvaldamine võeti pakkumise korraldusvahendina kasutusele ajal, mil Euroopa Liidu potentsiaalne teraviljatoodang ületas turustusvõimalusi ja seda rakendati vabatahtlikul alusel alates 1988/1989. aastast. Pärast 1992. aasta reformi muutus see kohustuslikuks; tootjatelt nõuti, et otsetoetuste saamiseks peavad nad üldkava alusel kõrvaldama tootmisest teatava protsendi oma deklareeritud külvipinnast. 2003. aasta reformiga said tootjad maa tootmisest kõrvaldamise õigused, millega ühe hektari abikõlbliku maa tootmisest kõrvaldamine seoti teatava makse saamisega.

Kohustusliku tootmisest kõrvaldamise määra kohta tehti esialgu otsuseid igal aastal, kuid asjaajamise lihtsustamiseks sätestati alates 1999/2000. aastast selleks määraks püsivalt 10 %. Ühtse pindalatoetuse kava valinud liikmesriikides (Poola, Tšehhi Vabariik, Slovaki Vabariik, Ungari, Leedu, Läti, Eesti, Küpros, Bulgaaria ja Rumeenia) on põllumajandustootjaid vabastatud maa tootmisest kõrvaldamise kohustusest.

Euroopa Liidus kuulub kohustusliku tootmisest kõrvaldamise alla praegu 3,8 miljonit hektarit. Kui maa tootmisest kõrvaldamise määraks kehtestataks 0 %, saaks tootmisesse tagasi tuua 1,6–2,9 miljonit hektarit. Keskmise saagikuse suundumusi arvesse võttes võiks see tõenäoliselt turule tuua ligikaudu 10 miljonit tonni teravilja. Juhul kui põllumajandustootjad otsustaksid teravilja tootmiseks kasutada maksimaalset pinda ja seda muude kultuuride, iseäranis õliseemnete arvelt, võiks see kogus olla kuni 17 miljonit tonni.

Maa tootmisest kõrvaldamise 0 % määra kehtestamisega ei kohustata põllumajandustootjaid oma maad harima. Nad võivad jätkata maa tootmisest kõrvaldamist vabatahtlikul alusel ja rakendada keskkonnakavasid. Nõuetele vastavus kehtib kõigi haritavate maade puhul.

Lõpetuseks tuleb märkida, et kuigi maa tootmisest kõrvaldamine võeti algselt kasutusele turukorraldusmeetmena, on see toonud keskkonnakasu paljudele piirkondadele. Pikaajalise maa tootmisest kõrvaldamise kohustuse kaotamine tõstatab küsimuse, kuidas saaks selle eeliseid säilitada. Komisjon käsitleb seda küsimust ühise põllumajanduspoliitika läbivaatamise raames 2008. aastal.

- Ettepaneku valdkonnas kehtivad õigusnormid

Nõukogu 29. septembri 2003. aasta määrus (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) nr 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001.

- Kooskõla Euroopa Liidu muude põhimõtete ja eesmärkidega

Alaliselt kehtiva otsuse tegemiseks oleks vaja analüüsida, kuidas ja milliste vahenditega oleks võimalik säilitada maa tootmisest kõrvaldamise positiivne keskkonnamõju.

2. KONSULTEERIMINE HUVITATUD ISIKUTEGA JA MÕJU HINDAMINE

- Konsulteerimine huvitatud isikutega

Ettepanekust teatati 16. juulil 2007. aastal toimunud põllumajandusministrite nõukogu istungil ja selle kohta avaldati pressiteade. Euroopa peamised põllumajandustootjate, tööstus- ja ettevõtjate ühendused on väljendanud oma toetust ettepanekule[1].

Turuolukorra tõsidust arvestades on vaja teha kiireloomuline otsus. Põllumajandustootjaid tuleks teavitada enne 2007. aasta sügiskülvi üle otsustamist.

- Eksperdiarvamuste kogumine ja kasutamine

Välisekspertide arvamusi ei olnud vaja kasutada.

- Mõju hindamine

Ei kohaldata.

3. ETTEPANEKU ÕIGUSLIK KÜLG

- Kavandatud meetmete kokkuvõte

Käesoleva ettepaneku eesmärk on kehtestada kohustusliku tootmisest kõrvaldamise määraks 2008. aastal 0 %.

Ühtse otsemaksete kava kohaldamise raames võimaldab kõnealune meede kasutada abikõlblikke hektareid maa tootmisest kõrvaldamise õigustele vastava toetussumma saamiseks ja ka kasutada tootmisest kõrvaldatud maad põllumajanduslikul otstarbel.

- Õiguslik alus

Euroopa Ühenduse asutamislepingu artikli 37 lõige 2.

- Subsidiaarsuse põhimõte

Ettepanek tehakse ühenduse ainupädevusse kuuluvas valdkonnas. Subsidiaarsuse põhimõtet seetõttu ei kohaldata.

- Proportsionaalsuse põhimõte

Ettepanek on proportsionaalsuse põhimõttega kooskõlas, kuna teravilja vilets saak 2008. aastal võib siseturgu tõsiselt ohustada.

- Õigusakti valik

Kavandatud õigusakt: nõukogu määrus.Muud meetmed ei oleks asjakohased järgmisel põhjusel: määrust peab muutma määrusega.

4. MÕJU EELARVELE

Saagikuse suundumuste alusel eeldatakse, et maa tootmisest kõrvaldamise määra vähendamine 0 %ni ei too kaasa sekkumisvarude suurenemist 2008/2009. turustusaastal. Praegust pingelist turuolukorda, kõrgeid turuhindu ja ka prognoositavaid suundumusi arvesse võttes ei tohiks käesolev ettepanek 2009. ja 2010. eelarveaastal kaasa tuua täiendavaid sekkumisvarusid ja nendega seotud eelarvekulusid.

5. LISATEAVE

- Lihtsustamine

Ettepanekuga nähakse ette (ELi või riigi tasandi) ametiasutuste haldusmenetluste lihtsustamine.

Ettepanek on osa komisjoni töö- ja õigusloomekavast viitega 2007/AGRI/052.

2007/0194 (CNS)

Ettepanek:

NÕUKOGU MÄÄRUS

millega kehtestatakse erand määrusest (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) seoses maa tootmisest kõrvaldamisega 2008. aastal

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 37 lõike 2 kolmandat lõiku,

võttes arvesse komisjoni ettepanekut,

võttes arvesse Euroopa Parlamendi arvamust[2]

ning arvestades järgmist:

(1) Nõukogu määruse (EÜ) nr 1782/2003[3] artiklis 54 on sätestatud, et ühtse otsemaksete kava kohaste maksete saamiseks peavad maa tootmisest kõrvaldamise õigused olema seotud tootmisest kõrvaldatud hektaritega.

(2) 2007/2008. turustusaasta alguses iseloomustavad teraviljaturgu enneolematult kõrged hinnad nii ühenduse kui ka ülemaailmsel tasandil. Ühenduse 2006/2007. turustusaasta lõppvarude madal tase oli tingitud oodatust väiksemast saagist 2006. aastal. Arvestades esialgseid prognoose 2007. aasta saagi kohta, on varude taastamine väga kaheldav. Maailma lõppvarud peaksid 2007/2008. turustusaastal langema läbi aegade madalaimale tasemele, eelkõige peamistes ekspordiriikides. Seda silmas pidades ja isegi juhul, kui 2008. aasta saak oleks tavapärane, ei suureneks varud märkimisväärselt ning vilets saak võiks samas siseturgu tõsiselt ohustada. Lisaks avaldavad teraviljahinnad ja -varud olulist mõju muude põllukultuuride, nagu näiteks õliseemnete ja valgurikaste kultuuride kättesaadavusele ja hindadele ning ka loomakasvatussektorile, aidates kaasa ohu võimalikule laienemisele muudesse sektoritesse.

(3) Seetõttu on asjakohane võimaldada 2008. aastal kasutada tootmisest kõrvaldatud maad põllumajanduslikul otstarbel,

ON VASTU VÕTNUD KÄESOLEVA MÄÄRUSE:

Artikkel 1

Erandina määruse (EÜ) nr 1782/2003 artikli 54 lõikest 3 ei ole põllumajandustootjad maa tootmisest kõrvaldamise õigustega kindlaksmääratud summa saamiseks kohustatud 2008. aastal jätma tootmisest kõrvale maad, mis vastab kõnealustele õigustele.

Artikkel 2

Käeolev määrus jõustub seitsmendal päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

FINANTSSELGITUS | Fichefin/07/24545 REV1 OJ/mlc 6.1.2007 |

KUUPÄEV: 16/8/2007 |

1. | EELARVERUBRIIK: 5/2/2001 | ASSIGNEERINGUD: 516 miljonit eurot (2007. aasta eelarve) |

2. | PEALKIRI: Ettepanek nõukogu määruse kohta, millega kehtestatakse erand määrusest (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) seoses maa tootmisest kõrvaldamisega 2008. aastal. |

3. | Õiguslik alus: Asutamislepingu artikli 37 lõige 2 |

4. | EESMÄRGID: Leevendada turul esinevaid pingeid, kehtestades maa tootmisest kõrvaldamise määraks 0 %, et innustada põllumajandustootjaid tootma täiendavaid teraviljakoguseid. |

5. | FINANTSMÕJU | 12-KUULINE PERIOOD (miljonites eurodes) | JOOKSEV EELARVEAASTA 2007 (miljonites eurodes) | JÄRGMINE EELARVEAASTA 2008 (miljonites eurodes) |

5.0 | KULUD - EÜ EELARVEST MAKSTAVAD (TOETUSED/SEKKUMISED) - RIIGIASUTUSED - MUUD | - | - | - |

5.1 | TULUD - EÜ OMAVAHENDID (MAKSUD/TOLLIMAKSUD) - RIIKLIKUD | - | - | - |

2009 | 2010 | 2011 | 2012 |

5.0.1 | KAVANDATUD KULUD | - | - | - | - |

5.1.1 | KAVANDATUD TULUD | - | - | - | - |

5.2 | ARVUTAMISMEETOD: |

6.0 | KAS PROJEKTI SAAB RAHASTADA JOOKSVA EELARVE ASJAKOHASES PEATÜKIS KIRJENDATUD ASSIGNEERINGUTEST? | JAH EI |

6.1 | KAS PROJEKTI SAAB RAHASTADA ASSIGNEERINGUTE ÜMBERPAIGUTAMISEGA JOOKSVA EELARVE PEATÜKKIDE VAHEL? | JAH EI |

6.2 | KAS ON VAJA LISAEELARVET? | JAH EI |

6.3 | KAS TULEVASTESSE EELARVETESSE ON VAJA KIRJENDADA ASSIGNEERINGUID? | JAH EI |

MÄRKUSED: Kavandatud kohustusliku maa tootmisest kõrvaldamise määra vähendamine 0 %ni 2008/2009. turustusaastal suurendaks ELi teraviljatoodangut ligikaudu 10 miljoni tonni võrra. 2007. aasta (2007/2008. turustusaasta) väga kehva saagi järel taastaks maa tootmisest kõrvaldamise 0 % määra kehtestamisest tulenev suurenenud toodang 2008. aastal koos üldise saagikuse suundumuse taastamisega tasakaalustatuma olukorra, mis tagaks ELi siseste toidu- ja söödavarude ja tööstuslikult kasutatavate varude olemasolu ning võimaldaks teataval määral täiendada ka eravarusid. Praegust pingelist turuolukorda ja prognoositavaid suundumusi arvesse võttes ei tohiks käesolev ettepanek normaalsete ilmastikutingimuste korral 2009. ja 2010. eelarveaastal kaasa tuua täiendavaid sekkumisvarusid ja nendega seotud eelarvekulusid. |

[1] COPA-COGECA 2. juuli 2007. aasta pressiteade ja ühine arutelu ELi poliitilise raamistiku praeguste ja tulevaste tingimuste üle – Euroopa teravilja ja õliseemnete konverents, Brüssel, 4. mai 2007, AAF, COCERAL, FEDIOL, FEFAC, EUROFLOUR, GAM.

[2] ELT C …, …, lk ….

[3] ELT L 270, 21.10.2003, lk 1. Määrust on viimati muudetud määrusega (EÜ) nr 552/2007.